29/09/18

על המועדון, המכולת, ומה שביניהם

ראשית דבר, ולא קשור:

שמתם לב איזה קיץ גדוש בפעילות קהילתית עבר עלינו? סטריטבול, חגים ותרבות, פאב, ספסלים... הכל ביצירה עצמית של כוחות מהקהילה.

האמת שזה היה צפוי.

בתהליך הרחבה קהילתית ישנו שלב הבניה, כואב ומתסכל, התעסקות בכסף, לחץ כלכלי ונפשי, אמוציות ואינטרסים סותרים. אח"כ ישנו שלב החלמה, המשפחות מתחילות להיקלט, האנשים מתחילים להבין לאן הגיעו ומה זה חיי קהילה, וממשיך לשלב הפריצה, שם הנקלטים משתלבים בעשיה מזרימים דם חדש ואנרגיות מתחדשות לקהילה.

ברגע שאנשים מבינים שבקהילה מה שתעשה זה מה שיהיה ולא יושבים ומחכים שמישהו יעשה להם, הרי שלעשיה אין גבול והכל אפשרי. הכל תלוי בעצמנו באנרגיות ובכישורים שלנו. זו המשמעות של הרחבה קהילתית. קצת מעבר לתספוקת טריה של ילדים למערכת הגנים.

אין לי ספק שמעתה הפעילות תגבר ותצמח והשנה החדשה תהיה פוריה אף יותר מקודמתה. עד ההרחבה הבאה...

ולעניין המועדון.

ראשית, הסבר קצר בנוגע למהות השאלון:

אנחנו בשלב הגשת היתר לבניה למבנה קהילה. זה הזמן הנכון לביצוע עיצוב פנים מקצועי. לצורך כך שכרנו יועצת שתעשה את העבודה בשיתוף עם האדריכל בליווי צוות מקצועי מהיישוב. זה הזמן לסגירה סופית של כל הפינות וצרכים כפי שעלו בכל השלבים של התהליך וגם כהערות בהצגה לציבור. המתכננת ביקשה השלמות לפרוגרמה, והצוות מצא שבנושאים שעלו אנחנו רוצים לקבל חוות דעת ציבורית.

לשאלתו של יענקל'ה אילן בנוגע לצימוד שבין תפקוד חדרי החוגים שבמבנה הקהילה ומה יהיה תפקידו של המועדון הישן, איפה תהיה המכולת, והתייחסות למכתבו של דביר גרינברג:

הנושא נמצא על שולחן הוועד באופן ישיר ועקיף כבר שנתיים. וועדת בניה דנה בנושר והגישה לוועד אלטרנטיבות והמלצות, ובאופן מובהק המלצנו על העברת המכולת למבנה המועדון לכשיתפנה.

חייב לומר תחילה שאני **מתנגד באופן נחרץ** לרעיון שדביר העלה ("כיכר העיר הישנה"). הנושא עמד באוויר בשנתיים האחרונות והקזנו עליו הרבה דם. על פניו נשמע רעיון רומנטי, ואם היה מדובר במבני אבן טמפלריים מראשית המאה שעברה כפי שקיימים באלוני אבא ובית לחם, כמובן שההתייחסות והתכניות היו שונות. אלא שאצלנו מדובר באסופת צריפי אסבסט מטים ליפול שמהווים מפגע נופי וסכנה בריאותית עתידית. נכון שכרגע המקום שוקק חיים ומהווה מקום התכנסות, אבל זה בגלל שאנחנו- הקהילה, הפכנו אותו לכזה. בנינו פאב, צבענו את הרצפה במשחקי ילדים, יש פלאפל בשישי...

כמו שהקמנו במרכז הישן, כך נקים במקומות החדשים: את הפאב אפשר להעביר למבנה קהילה או המועדון הישן, ואת הפלאפל אפשר לפתוח ברחבת המועדון החדש. לשם כך אנחנו בונים אותו. למה ליצור שני מרכזים שיתחרו אחד בשני? ברגע שהמרכז יעבור למבנה ראוי, המרכז הישן יינטש ולא יתוחזק. נייצר תהליך של בניה ביד ימין והריסה ביד שמאל.

אנחנו מדברים על תכניות ארוכות טווח ל-20 שנים קדימה. לא על עכשיו. עד מתי אנחנו רוצים להישאר עם צריפי האסבסט מכוערים?

בתב"ע הקיימת המרכז הישן יהפוך לאזור מגורים, בחלקו בניה כפי שקיימת היום ובחלקו בניה רווייה. המקום מיועד גם לבנים חוזרים ואולי גם לוותיקים. משמעות הרעיון שדביר העלה הוא שינוי תב"ע, תהליך שלוקח 7-15 שנים.

משמעויות נוספות:

* פגיעה כספית משמעותית. השארת המבנים הקיימים, החניות שיוקדשו להם ודרכי הגישה אליהם יגזלו שטחים שמיועדים למבני מגורים ושבנייתם אמורה להכניס כספים להון אגודה.
* הורדת מספר המגרשים המיועדים לשיווק עבור משפחות נקלטות, בנים חוזרים ומשפחות ותיקים
* פגיעה קשה באיכות החיים של המשפחות שיבנו בשאר השטח. מי היה רוצה שביתו ייבנה בצמוד למבנה אסבסט ישן ומכוער, שכל היישוב נכנס ויוצא אליו כולל משאיות אספקה?
* פגיעה נופית
* סיכון בריאותי עתידי

העברת המכולת למבנה מועדון ישן מהווה השלמה לרעיון מרכז קהילתי/ניהולי שנמצא מחוץ לשכונות מגורים ומבטל את מטרדי הרעש, הסיכונים ומרכז את כל הפעילות הנ"ל לאזור אחד כפי שקיים בכל הישובים היותר מסודרים שמסביבנו. למבנה המועדון הישן יש את כל התשתיות הנדרשות ובהשקעה ברת השגה (ואולי אפילו על חשבון יזם) אפשר לממש פתרון שיעמוד בכל הקריטריונים התכנוניים שהעליתי.

אז בסופו של דבר ולשאלתו של יענקל'ה:

* אנחנו צריכים תשובות **עכשיו** בנוגע לתפקוד החללים.
* הוועד הקודם לא קידם קבל החלטה בנושא, וכעת עם החלפת הוועדים קשה לי לראות את הוועד הנכנס מקבל החלטה בקבועי הזמן הנדרשים.

לכן, **ולדעתי האישית בלבד**, נכון להתייחס למבנה המועדון הישן כמיקום עתידי למכולת, ובהתאם לכך למלא את השאלון על מבנה הקהילה.

חג שמח לכולנו

צביקה רובינשטיין